**Lovpligtig redegørelse for fondens uddelingspolitik, jf. årsregnskabslovens § 77 b**

**Politiken-Fonden**

Redegørelsen udgør en bestanddel af ledelsesberetningen i fondens årsrapport med regnskabsperiode: **1. januar – 31. december 2023.**

Politiken-Fonden uddeler midler til formål, som er fastsat i fondens fundats.

Der kan efter fundatsen ydes tilskud til kulturelle, presse eller uddannelsesmæssige formål, formål der er beslægtede med førnævnte samt støtte til tidligere funktionærer og redaktionelle medarbejdere med tilknytning til Dagbladet Politiken og Ekstra Bladet.

Uddelinger gives på baggrund af modtagne skriftlige ansøgninger om støtte, men bestyrelsen kan også selv tage initiativ til støtte af formål.

Uddeling sker løbende over året, idet formanden af bestyrelsen er givet mandat til at beslutte bevilling eller afslag på ansøgninger op til 50.000 kr., medens ansøgninger over dette beløb skal forelægges bestyrelsen til beslutning.

Alle indkomne ansøgninger, herunder ansøgninger bevilget eller afslået af formanden, forelægges på bestyrelsesmøder til eventuel yderligere behandling.

Beslutning om uddeling til særlige formål kan ske for en længere årrække.

Bortset fra støtten til tidligere medarbejdere, hvor den maximale størrelsen af et års uddelinger kendes ved et års begyndelse, er der ingen planlagte kvotefordelinger til øvrige uddelingsformål. Antallet af modtagne kvalificerede ansøgninger afgør alene hvorledes uddelingerne fordeles på de enkelte formålsområder.

januar 2024